Chezane stel debuut CD vry op Despatch | News24
Chezane stel debuut CD vry op Despatch
=Chezane Steynberg Foto:VERSKAF
Plaaslike sanger Chezane Steynberg het ’n volle nege jaar gewag voor sy haar debuut-album My Huis vrystel en nou doen sy dit Saterdagaand in styl op haar tuisdorp, Despatch!
Dié gebore Johannesburger het haar hart in die Oos-Kaap verloor, maar met haar veelsydige sangtalent wén sy harte by al wat ’n feesverhoog is. ’n Hele paar van haar lekker-luister-liedjies het al onder die top 5 of top 10 op programme gedraai en sy het heelwat nommer 1 liedjies agter haar naam.
“My sangloopbaan het eintlik begin toe vriende my geforseer het om by ’n karaoke bar op te tree. Gelukkig was die gehoor se reaksie baie goed. Daarna het ek besluit om ’n paar backtracks te kry, te oefen so het ek begin optree,” sê Chezane, ’n beroepsvrou en ma van twee.
“Ek wou nog altyd leer kitaar speel. My man sou my aanvanklik geleer het, maar toe verander die kitaarlesse in ’n romanse. So, ek kan nou nog nie goed kitaar speel nie.”
Sy en Semandie Gerber, ook van Despatch, het later die duetgroep Recap begin. Die Naweek Song is een van die liedjies wat hulle saam geskep het.
“Dit was ’n wonderlike ondervinding om saam met Semandie op te tree. Sy is so ervare in die musiekbedryf en ek is haar ewig dankbaar vir so baie wat ek by haar oor musiek en die bedryf kon leer.”
Chezane is ook ’n liriekskrywer en sy hou van Afrikaans en die taal se speelsheid met woorde wat veral geniet word deur die groot luistertal Afrikaanse musiekliefhebbers.
In 2010 is Chezane ’n 5-jaar kontrak aangebied by Select Music. In dieselfde jaar is sy vir drie BayFM Spiraal-toekennings genomineer en aangewys as die belowendste sanger vir haar liedjie Vreemdeling.
Sy is ook verlede jaar sowel as vanjaar genomineer vir verskeie Spiraal-toekennings. Nog ’n liedjie van haar, Om my lief te hê is bekroon as ’n beste opname. Haar lys van toekennings en optredes is lank, maar sy wil nog graag by Kirkwood Wildsfees en by van die land se grootse feeste optree.
Chezane het in voorprogramme opgetree vir verskeie Suid-Afrikaanse sangers soos Snotkop, Jay, Juan Boucher, Emo Adams, Die Heuwels Fantasties, Andriette Norman en Izak Davel.
“Ek kan in enige musiek-genre sing, maar ek hou van country en rock musiek. My rock-liedjie Roekeloos was vir 39 weke op die treffersparade.”
Chezane se CD-bekendstelling word Saterdagaand by Die Blou Ballon op Despatch gehou. Die album bevat 15 snitte waarvan 11 oorspronklike liedjies is.
Chezane se debuut-album is beskikbaar by Westway Cafe, Toys & Teas Coffee Shop and Toy Museum en ook die aand van die bekendstelling by Die Blou Ballon.
Vir meer inligting oor optredes bel haar by 083 397 2579.